Non ket arbennik war filmoù Gaspard Noé, dam meno eo Enter the Void an hini kentañ a welan zoken. Ur film hir spontus eo (3 eur) ha gouzañvus-tre. Kregiñ a ra gant un digoradur dedennus met poanius evit an daoulagad. Da choude e vez gwelet ar memes traoù eget Oscar, ur paotr yaouank o vevañ e Tokyo hag a dañva drammoù. Ne seblant ket ober kalz traoù all. Buan-tre e varv. Ha neuze e vez bevet sañset ur veaj etre bev ha marv, eñvorennoù, ar pezh a vev an dud tro-dro dezhañ goude e varv traoù evelse. Ingal e vez prantadoù ur vunutenn pe ziv livioù tagus kenañ. Enter the Void a dremen ordin diouzh an noz, gant gouleier artifisiel ha kentoch ruz pe glaz. Un doare aergelch boest-noz louz ha pegus a zo neuze gant an hollad. Dispar…  Goulo eo an istor hag an tudennoù, ar pezh a zo menneget a zo ordin traoù liammet gant ar rev hag ar familh. Tud Oscar a zo marvet e-kerzh ur gwallzarvoud karr-tan e lech ma oa eñ hag e choar ivez en oto.  Gwelet e vo skeudennoù ar gwallzarvoud meur a wech. Jenet on bet spontus gant ar fed ne vefe ket gwelet dremmoù an dud pe dost, a-wechoù eo start gouzout piv eo zoken (dreist-holl ar merched) Daoust hag emañ an haroz o fouzhañ e vamm, e choar, mamm ur mignon dezhañ? Graet eo a-ratozh eveljust. Evurusamant neo ket tout ar film evel ar penn-kentañ (sell Oscar resis), da vareoù zo e vo ar chamera o heuliañ Oscar pe tud all. Ur bern prantadoù endro a zo filmet gant ur sell war-draoñ-mik (plongée  zhénitale). Domaj eo e vefe bet krouet pep tra en un doare niverel. Ar prantad bravañ a zo al lodenn o filmañ ar vaketenn bet savet gant un dudenn. Marteze eo ret bezañ drammet evit kompren ar film? Nouzon ket, met anzav a ran non ket bet plijet kaer gant an dalenn a ziskouez krouell marv Linda goude an diforchañ (merzet e vez dija stumm ar poupig) pe choazh an dalenn filmet (aozet e niverel) e diabarzh forzh Linda pemañ o fouzhañ gant Alex. Goude-se e vez gwelet sperloeniganed un tamm e doare Allô maman, ici bébé…  Kavout a ran eo kavet mat titl ar film, evidon-me eo goulo ar film, neo ket brav, neo ket dedennus. Na gomprenan ket pal seurt film.